इस्लामाबाद। पाकिस्तान के दक्षिण पश्चिमी प्रांत ब्लूचिस्तान के डेरा मुराद जमाली शहर में रविवार की शाम हुए बम धमाके की एक व्यक्ति की मौत हो गयी और 13 अन्य घायल हो गये।

स्थानीय मीडिया के अनुसार, ब्लूचिस्तान के निसाराबाद जिले में किसी अज्ञात व्यक्ति ने मोटरसाइकिल में बम लगाकर इसे डेरा मुराद जमाली शहर के मजदूर चौक क्षेत्र के बाहर खड़ा कर दिया। बम धमाके के बाद बचाव दल, पुलिसकर्मियों और सुरक्षाबलों के जवान मौके पर पहुंचे और शव और घायलों को जिला अस्पताल पहुंचाया गया।

डाक्टरों ने आशंका व्यक्त की है कि तीन लोग गंभीर रूप से घायल होने के कारण मृतकों की संख्या बढ़ सकती है। पुलिस ने कहा कि बम धमाके लिए छह से आठ किलो विस्फोटक सामग्री का इस्तेमाल किया गया और रिमोर्ट की मदद से धमाके को अंजाम दिया गया। सुरक्षा बलों ने क्षेत्र की घेराबंदी करके आसपास के क्षेत्रों में बम धमाके के संदिग्ध की तलाश शुरू कर दी है। किसी भी आतंकवादी संगठन ने अभी तक इस हमले की जिम्मेदारी नहीं ली है। एजेंसी